Na podlagi prvega odstavka 24. člena Gradbenega zakona (Uradni list RS, št. 61/17 in 72/17 – popr.) izdaja minister za okolje in prostor

PRAVILNIK

o zaščiti stavb pred delovanjem strele

I. SPLOŠNE DOLOČBE

1. člen

(vsebina in uporabapravilnika)

(1) Ta pravilnik določa zahteve in načine, s katerimi se zagotovi zaščita stavb pred delovanjem strele (v nadaljnjem besedilu: zaščita pred strelo) ves čas njihove življenjske dobe in katerih cilj je omejiti ogrožanje ljudi, živine in premoženja v stavbah ter njihovi neposredni okolici.

(2) Ta pravilnik se uporablja za projektiranje in gradnjo novih stavb ter rekonstrukcijo in vzdrževanje obstoječih stavb. Za rekonstrukcije se uporablja v skladu z določili Gradbenega zakona.

(3) Zahteve tega pravilnika se smiselno uporabijo tudi za gradbene inženirske objekte in druge gradbene posege, če predpisi, ki urejajo njihove bistvene zahteve, ne vsebujejo enakovrednih določb glede zaščite pred strelo.

(4) Ta pravilnik se izda ob upoštevanju postopka informiranja v skladu z Direktivo (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe (UL L št. 241, z dne 17. 9. 2015, str. 1).

2. člen

(razmerje do drugih predpisov)

(1) Posamezne zahteve glede zaščite pred strelo so lahko za katero od vrst stavb s posebnim predpisom urejene drugače kot v tem pravilniku. V takem primeru se določbe tega pravilnika uporabljajo le za tiste zahteve, ki niso urejene s posebnim predpisom.

(2) Pri projektiranju, izvajanju in vzdrževanju sistema zaščite pred strelo je treba za zagotovitev požarne varnosti in varnosti eksplozijsko ogroženih prostorov poleg zahtev tega pravilnika upoštevati tudi ustrezne zahteve predpisov, ki urejajo požarno varnost in protieksplozijsko zaščito.

3. člen

(opredelitev izrazov)

(1) V tem pravilniku uporabljena izraza imata naslednji pomen:

1. Sistem zaščite pred strelo je sestav naprav in opreme, ki lahko brez škodljivih posledic odvede atmosfersko razelektritev v zemljo. Sistem zaščite pred strelo, ki varuje stavbo pred učinki strele, sestavljata zunanji in notranji sistem zaščite;
2. Zaščitni nivo je skupina parametrov strele, ki na štirih zaščitnih nivojih (I, II, III in IV) iz tehnične smernice iz 5. člena tega pravilnika določajo potrebne ukrepe za zmanjševanje preteče nevarnosti.

(2) Strelovodne inštalacije se ločijo na zahtevne in manj zahtevne strelovodne inštalacije. Njihova opredelitev je določena v tehnični smernici iz 5. člena tega pravilnika.

(3) Izrazi s področja graditve stavb in zaščite stavb pred strelo, ki niso opredeljeni v tem pravilniku, imajo enak pomen, kot je določeno v slovenskih standardih v zvezi z zaščito pred delovanjem strele in so navedeni v seznamu referenčnih dokumentov tehnične smernice iz 5. člena tega pravilnika in v predpisih o graditvi objektov.

II. ZAHTEVE ZA ZAŠČITO PRED STRELO

4. člen

(zagotovitev zaščite pred strelo)

(1) Vse zahtevne in manj zahtevne stavbe morajo biti opremljene s sistemom zaščite pred strelo z zaščitnim nivojem najmanj IV, ki mora biti projektiran, izveden in vzdrževan tako, da:

* odvede atmosfersko razelektritev v zemljo brez škodljivih posledic in pri tem ne povzroča iskrenja in električnih preskokov, ki bi lahko povzročili požar,
* prepreči okvare električnih, telekomunikacijskih in drugih oskrbovalnih sistemov ali jih omeji na najmanjšo možno mero,
* prepreči okvare električnih in elektronskih naprav ali jih omeji na najmanjšo možno mero in
* zagotavlja dovolj nizke napetosti dotika in koraka z ustrezno izenačitvijo potencialov.

 (2) Ne glede na prejšnji odstavek s sistemom za zaščito pred strelo ni treba opremiti tistih enostanovanjskih in dvostanovanjskih stavb, ki po predpisih, ki urejajo razvrščanje objektov, glede na zahtevnost sodijo med manj zahtevne objekte.

(3) Ne glede na prvi odstavek tega člena je treba za stavbe iz priloge 1, ki je sestavni del tega pravilnika, na podlagi karte ali tabele največjih vrednosti gostote strel iz priloge 2, ki je sestavni del tega pravilnika, izdelati oceno tveganja pred udarom strele in se na njeni podlagi odločiti za ustrezen nivo zaščite pred strelo. Pri oceni tveganja je treba uporabiti metodologijo ocene tveganja pred udarom strele iz tehnične smernice iz 5. člena tega pravilnika. Pri tem se lahko uporabi tudi točnejši podatek o gostoti strel za lokacijo nameravane gradnje, ki jo investitorju oziroma projektantu posreduje pravna oseba, ki spremlja in obdeluje podatke te vrste in je navedena v prilogi 2 tega pravilnika.

(4) V stavbah z električno inštalacijo je treba izvesti skupno ozemljilo, ki mora omogočati tudi delovanje sistema zaščite pred strelo. Načrt električnih inštalacij in električne opreme mora zagotoviti usklajenost vseh uporabljenih ukrepov oziroma rešitev (v nadaljnjem besedilu: ukrepi) v zvezi z električno napeljavo in zaščito pred strelo, predvsem glede skupnih elementov izenačitve potencialov, zunanji lovilni sistemi z odvodi in izvedbe notranjega sistema zaščite pred strelo.

III. NAČINI IZPOLNJEVANJA ZAHTEV

5. člen

(uporaba tehnične smernice)

(1) Minister, pristojen za gradbene zadeve, izda tehnično smernico TSG‑N‑003 Zaščita pred delovanjem strele (v nadaljnjem besedilu: tehnična smernica), ki določa metodologijo analize tveganja pred udarom strele iz 4. člena tega pravilnika in priporočene gradbene ukrepe za dosego zahtev tega pravilnika.

(2) Če so pri projektiranju, izvedbi in vzdrževanju sistema zaščite pred strelo v stavbah v celoti uporabljeni ukrepi, navedeni v tehnični smernici ali v dokumentih, na katere se le-ta sklicuje, velja domneva o skladnosti z zahtevami iz tega pravilnika.

6. člen

(uporaba drugih ukrepov)

(1) Pri projektiranju, izvedbi in vzdrževanju sistema zaščite pred strelo se smejo namesto ukrepov, navedenih v tehnični smernici, uporabiti rešitve v skladu z zadnjim stanjem gradbene tehnike, ki zagotavljajo izpolnitev zahtev tega pravilnika in vsaj enako stopnjo varnosti kot projekt, pripravljen z upoštevanjem tehnične smernice.

(2) Ukrepi iz prejšnjega odstavka pomenijo upoštevanje zadnjega stanja gradbene tehnike v skladu z Gradbenim zakonom. Izpolnjevanje zahtev po tem pravilniku se v takem primeru zagotovi v skladu z 12. členom tega pravilnika.

(3) Ne glede na prvi odstavek tega člena je treba v vseh primerih uporabiti metodologijo analize tveganja pred udarom strele iz tehnične smernice (točka 2.1 do 2.6) in ukrepe, navedene v 8. in 11. členu tega pravilnika.

7. člen

(izvajalec preverjanja)

(1) Naloge, povezane s preverjanji sistemov iz 8. in 10. člena tega pravilnika, smejo opravljati le posamezniki s pridobljeno nacionalno poklicno kvalifikacijo za preverjanje zahtevnih električnih inštalacij in nacionalno poklicno kvalifikacijo za preverjanje manj zahtevnih električnih inštalacij v skladu z Zakonom o nacionalnih poklicnih kvalifikacijah (Uradni list RS, št. 1/07 – uradno prečiščeno besedilo in 85/09). Pristojnosti za preverjanje sistemov zaščite pred delovanjem strele so določene v točki 7 tehnične smernice.

(2) Ne glede na prejšnji odstavek smejo naloge, povezane s preverjanji sistemov v eksplozijsko ogroženih objektih oziroma prostorih, opravljati le posamezniki s pridobljeno nacionalno poklicno kvalifikacijo za preverjanje zahtevnih električnih inštalacij ob prisotnosti pooblaščene osebe lastnika za delo v eksplozivnem okolju v skladu s predpisom, ki ureja protieksplozijsko zaščito.

(3) Državljan države članice Evropske unije (EU), Evropskega gospodarskega prostora (EEA) in Švicarske konfederacije (v nadaljevanju: državljan države članice EU) sme opravljati naloge, povezane s preverjanji sistemov iz 8. in 10. člena tega pravilnika, če izpolnjuje pogoje, določene v Zakonu o postopku priznavanja poklicnih kvalifikacij za opravljanje reguliranih poklicev (Uradni list RS, št. 39/16).

(4) Državljan države, ki ni država članica EU, sme opravljati naloge, povezane s preverjanji sistemov 8. in 10. člena tega pravilnika, če izpolnjuje pogoje iz prvega odstavka tega člena.

8. člen

(prvo preverjanje sistema)

(1) Investitor mora pred pričetkom izvajanja del na objektu zagotoviti imenovanje izvajalca preverjanja. Izvajalec preverjanja pri gradnji istega objekta ne more nastopati kot nadzornik.

(2) Izvajalec preverjanja mora za novo izvedene sisteme zaščite pred strelo ob sodelovanju nadzornika za električne in strelovodne inštalacije v ustreznih fazah gradnje opraviti vizualni pregled, preskus in meritve vgrajenega sistema zaščite pred strelo.

(3) Pri dejanjih, navedenih v prejšnjem odstavku, izvajalec preverjanja preveri skladnost sistema s tem pravilnikom in njegova varnost ter sestavi zapisnik na način, kot je določen v tehnični smernici. Zapisnik je obvezna priloga dokazila o zanesljivosti objekta, kot je določen v predpisih, ki urejajo graditev objektov.

 9. člen

(delovanje in vzdrževanje)

(1) Lastnik stavbe mora v skladu z določbami tega pravilnika zagotavljati pravočasno in pravilno izvedbo vseh dejanj, potrebnih za varno delovanje in s tem povezano vzdrževanje vgrajenega sistema. Lastnik stavbe mora v načrt njenega vzdrževanja v skladu s predpisi, ki urejajo vzdrževanje stavb, vnesti tudi pravila za uporabo in vzdrževanje sistema zaščite pred strelo, na podlagi katerih je omogočeno stavbo vzdrževati v skladu z zahtevami tega pravilnika.

(2) Če ima večstanovanjska ali nestanovanjska stavba upravnika, mora le-ta v okviru svojih pooblastil prevzeti skrb za izvedbo in evidentiranje dejanj iz prejšnjega odstavka.

(3) Naloge, povezane z vzdrževanjem sistema, smejo opravljati le tisti izvajalci, ki izpolnjujejo pogoje po predpisih o graditvi objektov.

10. člen

(redna in izredna preverjanja)

(1) Preverjanja kot del zagotavljanja varnega delovanja sistema zaščite pred strelo obsegajo vizualni pregled, preskuse in meritve vgrajenega sistema, vključno s tistimi deli električnih inštalacij, ki so s tem sistemom neločljivo povezani.

(2) Redna preverjanja sistema zaščite pred strelo je treba izvajati vsaki 2 leti pri zaščitnih nivojih I in II ter vsake 4 leta pri zaščitnih nivojih III in IV.

(3) V stavbah, kjer se skladiščijo eksplozivi oziroma imajo prostore s potencialno eksplozivno atmosfero je treba skladno s predpisi, ki urejajo protieksplozijsko zaščito, izvajati redna preverjanja enkrat na leto, vizualni pregled pa vsakih 6 mesecev.

(4) Pri sistemih zaščite pred strelo, ki so izpostavljeni ekstremnim vplivom okolja oziroma velikim mehanskim obremenitvam in so zato v projektni dokumentaciji opredeljeni kot kritični, je treba redna preverjanja izvajati enkrat na leto.

(5) Izredno preverjanje se opravi po vsakem neposrednem udaru strele v sistem zaščite pred strelo, po vsakršnih poškodbah ali posegih, vključno z rekonstrukcijo sistema zaščite pred strelo, ki lahko vplivajo na njegovo varnost.

11. člen

(obseg preverjanj in zapisnik)

(1) Pri preverjanjih, navedenih v prejšnjem členu, se preveri varnost vgrajenega sistema in sestavi zapisnik, kot je to določeno v tehnični smernici. Zapisnik mora podati jasno in nedvoumno oceno ugotovljenega stanja preverjanega sistema. Če izvajalec preverjanja ugotovi nepravilnosti na sistemu zaščite pred strelo, ki predstavljajo ali bi lahko predstavljale nevarnost, vnese v zapisnik seznam nepravilnosti in doda predlog potrebnih ukrepov za sanacijo stanja.

(2) Lastnik stavbe je dolžan pristojnemu inšpekcijskemu organu iz tretjega odstavka 8. člena Gradbenega zakona dati na vpogled vso dokumentacijo, povezano s preverjanjem sistema zaščite pred strelo. Po preverjanju sistema in predložene dokumentacije lahko inšpektor odredi potrebne inšpekcijske ukrepe v skladu s predpisi, ki urejajo graditev objektov, energetiko, požarno varnost oziroma varnost in zdravje pri delu.

IV. PROJEKTNA DOKUMENTACIJA

12. člen

(navedba podlage za projektiranje)

(1) Projektant mora v projektni dokumentaciji v Prilogi 4 – Splošni podatki o gradnji – v rubriki Značilnosti za stavbe in v uvodu načrta elektrotehnike projekta za izvedbo izrecno navesti, ali je dokumentacija za izvedbo gradnje izdelana na podlagi tehnične smernice ali na podlagi 6. člena tega pravilnika.

(2) Načrt iz prejšnjega odstavka mora glede sistema zaščite pred strelo obsegati:

* zaščitni nivo stavbe,
* varnostne in ločilne razdalje kovinskih mas,
* tlorise streh in videze stavb z glavnimi lovilnimi sistemi,
* zunanji sistem zaščite pred strelo – lovilni sistem, odvode in sistem ozemljil,
* notranji sistem zaščite pred strelo – neposredne galvanske povezave s prerezi in predvidene namestitve SPD,
* vrednost ozemljitvene upornosti s potrebnimi izračuni,
* vrste ozemljil in merilnih stikov (npr. trak, obroč, temeljsko ozemljilo),
* vse priključke kovinskih mas z definiranimi zbiralkami za izenačitev potencialov,
* vrsto in položaj povezav s sosednjimi objekti (npr. voda, plin, elektrika, informatika, zaščita),
* sistem zaščite pred previsokimi napetostmi dotika in koraka in
* druge podatke, ki so pomembni za inštalacijo oziroma sistem zaščite pred strelo – LPS (npr. izoliran sistem).

13. člen

**(obveznost preverjanja dokumentacije za izvedbo gradnje)**

(1) Če projektant projektira zaščito pred strelo v skladu s 6. členom tega pravilnika, je treba opraviti preverjanje tistega dela dokumentacije za izvedbo gradnje, ki se nanaša na nadzor brezhibnosti in računske pravilnosti tistih sestavin načrta, ki določajo sistem zaščite pred strelo, s katerimi se dokazuje, da predložena dokumentacija izpolnjuje zahteve tega pravilnika z najmanj enakovredno ravnjo, kot če bi bila uporabljena tehnična smernica.

(2) Preverjanje iz prejšnjega odstavka izvede projektant, ki deluje na področju, ki ga ureja ta pravilnik in ni sodeloval pri projektiranju obravnavane stavbe. Preverjanje v imenu in za potrebe projektanta opravi pooblaščeni inženir elektrotehniške stroke, ki ni sodeloval pri projektiranju obravnavane stavbe.

(3) Projektant, ki opravi preverjanje, vnese v zapisnik o preverjanju le tiste podatke, ki so bistveni za obseg preverjanja iz prvega odstavka tega člena. S podpisom zapisnika o preverjanju potrdi, da projekt izpolnjuje zahteve tega pravilnika. Zapisnik je priloga projektne dokumentacije za izvedbo gradnje.

V. PREHODNE IN KONČNE DOLOČBE

14. člen

(obstoječe stavbe)

Določbe 9. do 11. člena tega pravilnika se uporabljajo tudi za stavbe z vgrajenimi sistemi zaščite pred strelo, ki so bile zgrajene pred 25. 4. 2009.

15. člen

(prenehanje veljavnosti)

Z dnem uveljavitve tega pravilnika preneha veljati Pravilnik o zaščiti stavb pred delovanjem strele (Uradni list RS, št. 28/09, 2/12 in 61/17 – GZ).

16. člen

(začetek veljavnosti)

Ta pravilnik začne veljati petnajsti dan po objavi v Uradnem listu Republike Slovenije.

Št. 007-132/2019

Ljubljana, dne

EVA

Simon Zajc l.r

Minister
za okolje in prostor

[Priloga 1:](http://pisrs.si/Pis.web/npb/2012-01-0057-2009-01-1192-npb1-p1.pdf)  Stavbe z oceno tveganja

[Priloga 2: Karta in tabela največjih vrednosti gostote strel](http://pisrs.si/Pis.web/npb/2012-01-0057-2009-01-1192-npb1-p2.pdf)